《读列女传》
清代·夏伊兰

我披《列女传》，怀古心长悸。忠孝节义风，罗列类略备。

闺阁垂师表，摹仿匪易易。幼读《女孝经》，晨昏殊自愧。

幸生贤女后，所学为何事。不见蓬户女，书史未睹记。

或投梭表洁，或奉匜养志。至性有馀师，殊途而一致。

况综三千年，供我精取弃。贤媛去今遥，精灵简策寄。

后先心印心，一一呼欲至。我辈工絮吟，聊以娱亲意。

大义重节孝，馀技通文艺。陶孟范犹存，曹庞型未坠。

千秋仰止情，盥薇一编肄。

作者简介：夏伊兰，字佩仙，钱塘人。诸生夏之盛女。有《吟红阁诗钞》。